**Målsætninger 2018-2020**

**1.3. Mål**

Institut for Sprog og Kommunikation blev skabt i 1991 ved en sammenlægning af en række mindre forsknings- og uddannelsesenheder inden for moderne sprog. Instituttet udgør således en tværfagligt sammenhængende forskningsenhed hvorfra relevante studienævn rekvirerer undervisere til deres uddannelser. Instituttets overordnede målsætning er at skabe et stimulerende og kreativt miljø som er kendetegnet ved nytænkning i forskning og undervisning, og som er præget af motivation, engagement, tryghed og trivsel for alle medarbejdere.

Ud fra denne overordnede målsætning vil instituttet bidrage til målopfyldelsen af SDU’s udviklingskontrakt med ministeren for Uddannelse og Forskning og formulerer følgende målsætninger for perioden 1.1. 2018– 31.12. 2020 inden for nedennævnte områder:

**1. FORSKNING**

Instituttets forskningsaktiviteter dækker et bredt spektrum inden for sprog- og kommunikationsvidenskab, og instituttet ønsker at bevare en sådan faglig bredde og mangfoldighed.

Instituttet har ansvar for undervisningen i en lang række discipliner der er med til at udvikle de studerendes viden, færdigheder og kompetencer på forskellige fagområder. I konsekvens af dette ansvar og i henhold til Universitetslovens og Vedtægtens bestemmelser om at give forskningsbaseret uddannelse indtil det højeste internationale niveau vil instituttet i sin forskningsorganisering sikre en bred vifte af forskningsmæssige delområder, baseret på erkendelsesinteresser og af relevans for samfundet.

Instituttet vil stræbe mod at sikre forskerne fri forskning for at skabe de bedst mulige rammer til at styrke både grundforskning, strategisk og anvendt forskning i såvel forskerfællesskaber som på individuelt niveau.

**a. Indsatsområder**

Udformningen af instituttets forskningsstrategiplan tager afsæt i ønsket om at udforske sprog (dansk, engelsk, spansk, tysk) og kommunikation i alle former og samfundsmæssige sammenhænge, ikke mindst med henblik på at kvalificere de uddannelser og enkeltdiscipliner hvor sprogbeskrivelse og kommunikationsvidenskab indgår. De nedenfor nævnte indsatsområder afspejler fagligheder som instituttet p.t. har særlige forudsætninger for at udvikle i konkrete forskningsprojekter:

a) *Sprogtilegnelse* Forskning i førstesprogstilegnelse retter sig mod såvel typisk som atypisk modersmålstilegnelse, sprogforståelse og sprogudvikling hos danske børn. Andetsprogstilegnelse defineres som andet- og fremmedsprogstilegnelse og omfatter bl.a. forskning inden for to- og flersprogethed hos børn og voksne i såvel formelle som uformelle kontekster.

b) *Interaktion* Forskning i interaktion sigter mod at afdække betydnings- og meningsdannelse i menneskelig interaktion med forskellige midler: sprog, gestik, blik, ansigtsudtryk, kropsbevægelser og artefakter. Forskningsområdet omfatter typisk og atypisk koordinering og organisering af disse midler i alle former for kommunikation. Endvidere omfatter forskning i interaktion betydningsdannelsens implikationer for relationer mellem mennesker og mellem mennesker og omverden.

c) *Kognition* Forskningen i kognition retter sig mod de dynamikker der konstituerer menneskelig adfærd, og mod kognitive aspekter af betydnings- og meningsdannelsesprocesser samt af sproglig udvikling i forskellige kontekster og former for sprogbrug.

d) *Organisationskommunikation og -kognition* Forskning i organisationskommunikation, organisationskognition og organisatorisk praksis sigter mod at belyse kommunikative former og deres multimodale realisering samt kognitive, økosociale dynamikker i specifikke professionelle, sociale og kulturelle kontekster. Det faglige fokus er på kommunikative interaktioner og praksisser som kontekstafhængige processer mellem organisationers interessenter samt på kognitive processer i organisationers opgaveløsning. Forskningen forholder sig til organisatorisk kommunikation, kognition og praksis i forhold til såvel nationale som transnationale og globale kontekster.

e) *Betydningsdannelse* Forskningen retter sig mod betydning og betydningsdannelse som fænomener der altid forekommer i en kontekst, men som også har en stabil kerne, uafhængigt af den konkrete kontekst. Fokus er på betydningsbærende og betydningsformende enheder (sproglige, visuelle, auditive etc.) og deres organisering ift. andre sådanne enheder og på tværs af modaliteter.Herunder forskes der i, hvordan kommunikative ressourcer opstår, tillæres og anvendes inden for specifikke sociokulturelle fællesskaber.

*f) Grammatik* Forskning i grammatik er rettet mod det specifikke sprog som tegnsystem, som et kommunikativt potentiale for sprogbrugere. Til forskningsområdet hører beskrivelsen af det grammatiske system på et givent tidspunkt i en given samfundsmæssig og kulturel ramme såvel som beskrivelsen af de processer der former og forandrer sproget og gør grammatikken til et historisk produkt. I analysen af bl.a. fonologi, morfologi, syntaks og leksikalske strukturer søger grammatikforskningen at beskrive samspillet mellem udtryksmønstre og indholdsmønstre og mellem betydningssystemet og udnyttelsen af det i sprogbrugen, både i et sprogspecifikt, et sprogtypologisk og et almenteoretisk perspektiv.

Ud over de nævnte indsatsområder vil instituttet til stadighed være opmærksom på og støtte lovende projekter.

**2. UDDANNELSE**

Instituttet leverer undervisning til såvel kulturfaglige som tværfaglige humanistiske uddannelser og vil fokusere på kvalitetssikring og -udvikling af uddannelse, undervisning og administration heraf samt på at bidrage til gode studiemiljøer. Instituttet vil i sammenhæng hermed følge retningen for SDU’s strategi 2020.

**a. Pædagogik/didaktik**

Det er et mål at instituttets undervisere indgår i lærerfællesskaber om en specifik fagudvikling ift. viden, færdigheder og kompetencer, med henblik dels på idé– og erfaringsudveksling og dels på fortsat udvikling af attraktive uddannelser og nye undervisningsformer og –forløb i samarbejde med fagkollegierne.

**b. Udvikling**

Instituttet vil arbejde for en videreudvikling af forskningsbaserede uddannelser på både BA–, kandidat– og masterniveau, herunder forskningsbaserede uddannelsesudbud på engelsk.

Det er instituttets mål at forskningsbaseret uddannelse på højeste internationale niveau forholder sig til uddannelsernes kernefaglighed, og atalle lærere indgår i fagkollegiernes ansvar for uddannelsernes indhold og udvikling i dialog med studienævn.

Instituttet vil arbejde for at de studerende kan inddrages i talentudvikling.

**c. Forskeruddannelse**

Instituttet vil foruden fuldt finansierede ph.d.-stipendier tilstræbe samfinansierede ph.d.-stipendier og stipendier under erhvervs-ph.d.-ordningen.

**3. VIDENDELING**

Instituttet ønsker at bidrage til videndeling med samfundet lokalt, nationalt og internationalt for at synliggøre relevansen af humanioras faglighed.

**a. Formidling**

Instituttet vil sikre forankring af intern kompetenceudvikling i forhold til engelsksproglige ydelser.

Instituttet vil tilskynde til deltagelse i den offentlige debat og i Forskningens Døgn og generelt styrke udbuddet af formidlingsaktiviteter, såvel i form af foredrag og konferencer som gennem indtægtsdækket virksomhed.

**b. Videnudveksling**

Instituttet vil fremme forsknings-/udviklingssamarbejder med eksterne parter, både nationale og internationale, private og offentlige.

**4. ARBEJDSMILJØ**

Institut for Sprog og Kommunikation vil bestræbe sig på at skabe et stimulerende og kreativt arbejdsmiljø baseret på videndelende fællesskaber, faglig udvikling og kollegialitet.

**a. Personaleforhold**

Instituttet vil i forbindelse med afholdelse af MUS fremme den enkelte medarbejders mulighed for kompetenceudvikling og tilfredshed.

Det er et mål at styrke nye, og herunder ikke mindst internationale medarbejderes integrering i instituttet både fagligt og socialt.

Det er et mål at instituttets eksterne lektorer og undervisningsassistenter fagligt og socialt kommer til at opleve sig som en del af fællesskabet på instituttet.

**b. Ledelsesdialog**

Det er et mål at styrke dialogen mellem institutledelse og medarbejdere, herunder at afholde gruppeudviklingssamtaler (GRUS) med relevante fagmiljøer.

**c. Informationsniveau**

Det er et mål at sikre et højt informationsniveau ved instituttet samt at etablere hensigtsmæssige procedurer for kommunikationen internt på instituttet og i forhold til fakultetet.

**d. Medarbejdertilfredshed**

Det er et mål at skabe størst mulig tilfredshed hos flest muligt, herunder også i forhold til samarbejder på tværs af institutter og fakulteter.